Document ID: /roh_data/filtered/fineweb-2-filterrobots_roh.jsonl.gz/30216

Radond la mesadad digls cooperatours alla Festa da musica Parc Ela digls 26 da zarcladour èn stos unfants e giuvenils. Gl‘è glindesde dumang dalla sagonda davos‘emda da scola digl onn da scola 2021/22 avant las vacanzas da stad e tot è oter tgi usito. Persungas d‘instrucziun betg ancunaschaintas, novas collegas e collegs ainten las classas, otras stanzas da scola e.u.a. Aint igl rom d‘en‘emda da project sur dus scolas tgi è neida organisada digl Parc Ela, dalla scola da musica Grischun Central, dallas scolas da Val Alvra e dalla Scola Surses sa preparan radond 80 scolaras e scolars digl scalem superiour sen la Festa da musica digl Parc Ela. Er las scolaras ed igls scolars da scoligna e dalla scola primara on trano siva digl mez da matg lour canzungs per la Festa da musica. Cun canzungs e coreografia on els purto ena varietad musicala e linguistica sen la tribuna principala. Las scolas on sa concentro sen canzungs localas e tradiziunalas da lour vischnancas. Vetiers on dus chors d'unfants canto la canzung digl Parc Ela eneda igl avantmezde ed eneda scu finiziun dalla festa da musica igl sivamezde.